Papersnake/gushiwen huggingface dataset:
盩厔官舍新竹
薛能（唐代）

心觉清凉体似吹，满风轻撼叶垂垂。

无端种在幽闲地，众鸟嫌寒凤未知。
夜听车舍哀歌有感而作 其一
吕南公（宋代）

昼歌蝉焦焦，夜歌蚊洒洒。随牛绕轮转，浊污常满把。

虽歌未尝乐，至苦不敢舍。岂知清凉屋，中有悲酸者。
庆春时
晏几道（宋代）

梅梢已有，春来音信，风意犹寒。南楼暮雪，无人共赏，闲却玉阑干。

殷勤今夜，凉月还似眉弯。尊前为把，桃根丽曲，重倚四弦看。
洞仙歌（寿刘帅）
熊子默（宋代）

春逢花好，一笑长相见。令似当年徊仙苑。况歌翻桃叶，香绕莱衣，须信道，人与千秋共远。

不妨留绛节，看即沙堤，玉笋班高侍金辇。问人间、缘底事，犹欠河清，须妙手、鸿钧一传。待整顿乾坤、却归来，唤舞鹤翔云，洞天游伴。
军城早秋
潘柽章（清代）

西风猎猎臂鹰轻，不见平原雉兔横。玉帐丁宁无一事，只须高起受降城。
游玉川门留赠主人
释函是（明代）

何人筑室邻三叠，千尺飞泉冷布袍。径凿巉岩依石壁，门开空布俯林皋。

月来自照一龛静，云散长看五老高。最爱秋山留晚景，行人寒夜秖成劳。
风落梅 中秋不见月
解缙（明代）

姮娥面，今夜圆。下云帘、不著臣见。拚今宵、倚阑不去眠。

看谁过、广寒宫殿。
咸阳道上晚晴有作
文同（宋代）

积霭晚尽散，南山明夕阳。
秋容遍丰镐，古恨入隋唐。
草木咸摇落，风烟自渺茫。
客亭须下马，把酒慰殊乡。
乐府杂曲 其十 吐谷浑
柳宗元（唐代）

吐谷浑盛彊，背西海以夸。岁侵扰我疆，退匿险且遐。

帝谓神武师，往征靖皇家。烈烈旆其旗，熊虎杂龙蛇。

王旅千万人，衔枚默无哗。束刃踰山徼，张翼纵漠沙。

一举刈膻腥，尸骸积如麻。除恶务本根，况敢遗萌芽。

洋洋西海水，威命穷天涯。系虏来王都，犒乐穷休嘉。

登高望还师，竟野如春华。行者靡不归，亲戚劝要遮。

凯旋献清庙，万国思无邪。
为参军郑以材赋双亲荣寿 其二
黄廷用（明代）

几度秋风客帝城，不堪游子远离情。词人欲拟长生曲，并入江南彩凤鸣。
朝登北山头二首 其二
郭祥正（宋代）

朝登北山头，悠悠望江水。水流无还期，人老行已矣。

劝君把一樽，聊用置悲喜。生无死何有，原终乃知始。
偈颂一百零三首 其四十九
释月涧（宋代）

天下名山到因脚，六州之铁难铸错。而今老大却惺惺，倒握茶瓢当木杓。
送李致远安远簿 其二
洪咨夔（宋代）

与我迭知己，喜君初得官。时来宁论晚，身健莫辞难。

访雪牵魂梦，停云寄肺肝。斯文元气在，努力好加餐。
题金桧门总宪观剧绝句 其四
陆钟琦（清代）

短髯道士梦中身，唤醒邯郸索解人。莫作东山品丝竹，神奸禹鼎铸方新。
书壁
莫崙（宋代）

又得浮生半日閒，忽闻春尽强登山。因过竹院逢僧话，终日昏昏醉梦间。
画鸭 其一
李之仪（宋代）

野塘溶漾夕阳时，风淡云閒草半攲。会得腾身振衣否，不教春色在花枝。
戏投竹叶急流中
郭印（宋代）

戏投筠叶赴湍流，颠倒纵横不自由。
我亦江湖飘一苇，千波万浪信沉浮。
江上泛歌
夏侯湛（魏晋）

悠悠兮远征。倏倏兮暨南荆。南荆兮临长江。临长江兮讨不庭。

江水兮浩浩。长流兮万里。洪浪兮云转。阳侯兮奔驰起。

惊翼兮垂天。鲸鱼兮岳跱。縻芜纷兮被皋陆。修竹郁兮翳崖趾。

望江之南兮遨目桂林。桂林蓊郁兮鹍鸡扬音。凌波兮愿济。舟楫不具兮江水深。

沈嗟回盻于北夏。何归轸之难寻。
忆我二首各三十韵 其一
方回（元代）

忆我幼时事，南归自番禺。三边已澒洞，内郡犹无虞。

故居山城已，四面阛阓区。东西万货集，朝暮百贾趋。

诸父领宾客，衣冠一何都。觞豆日谈笑，往往皆文儒。

比屋有高楼，其上娉婷姝。侠少喜酒贱，歌呼已笙竽。

无何郁攸作，一夕化为墟。朝廷易楮币，百姓骈叹吁。

物价渐踊贵，饥剽多流俘。我家众长上，生近乾淳初。

曰此风俗降，岁岁有不如。老者迁化去，少者分驰驱。

生理益艰窘，口腹各自图。书囊裹笔砚，扁舟落江湖。

苟且禄仕齿，荏苒岁月徂。乍得返乡里，惊怛心若刳。

前辈尽黄壤，小儿皆白须。屡火不一火，坊巷非旧闾。

上冢享亭仆，访寺诗壁污。向之红粉面，蚁穴髑髅枯。

乃知宇宙内，万有皆空虚。我生逼六十，偶幸全头颅。

身阅大兵革，一思一欷歔。怀旧梦恍惚，吊往肠郁纡。

六十年已事，历历尚可模。我所见之人，百万泉下俱。

神仙谓不死，终久归于无。寄语肉食子，无以智诮愚。
偈颂一百二十三首
释崇岳（宋代）

今朝五月端午节，衲僧门下无一说。
千妖百怪逢潜踪，万里长天一条铁。
过慧宗上人禅院
吕鼎铉（清代）

闲来过野寺，随意卧僧床。峰静秋阴转，松深午梦凉。

点晴龙破壁，听偈鹤登堂。不作出尘想，泠然与世忘。
再次闻字韵
许及之（宋代）

船屋香留润，衣篝冷却闻。晚山新见月，别浦宿藏云。

岁月催人老，江湖净世氛。望中愁不极，收拾费诗云。
秋日郊居
陆游（宋代）

山雨霏微鸭头水，溪云细薄鱼鳞天。
幽寻自笑本无事，羽扇筇枝上钓船。
长安秋夜
李德裕（唐代）

内宫传诏问戎机，载笔金銮夜始归。
万户千门皆寂寂，月中清露点朝衣。
送羽衣之京
牟融（唐代）

羽衣缥缈拂尘嚣，怅别河梁赠柳条。阆苑云深孤鹤迥，

蓬莱天近一身遥。香浮宝辇仙风润，花落瑶坛绛雨消。

自是长生林下客，也陪鸳鹭入清朝。
孤鸿篇寄黎马龙罗集虚
李云龙（明代）

孤鸿海上来，照影秋池水。本欲乘长风，为君腾万里。

君家罗网忽见羁，云天冥冥未可知。生平空负淩霄翼，不飞不鸣人岂知。

上林苑里千花积，燕雀相呼戏其侧。有鸟名鸾被彩衣，欲借一枝遭铩翮。

翰音登天凤在笯，鸿兮鸿兮将如何。
三月一日夜梦归家
唐文凤（明代）

十年宦寓在天涯，此夜渐渐梦到家。形幻春风轻柳絮，神清寒雪瘦梅花。

归心未逐河边棹，旅思频惊塞上笳。依旧黄山千丈月，蘧蘧飞蝶误南华。
偈颂一百二十三首
释普度（宋代）

踏断洛阳桥，直上妙峰顶。
拈得家传黑竹篦，搅动龙渊千尺井。
家五处雷动风行，八九十春花月影。
为人端的无情，独脱单提谁领。
竹篦虽折典刑存，闻见犹能发深省。
白龙洞
张自明（宋代）

白龙洞口白龙台，一俯南天眼豁开。
苍壁漫题三数字，后人还笑我曾来。
过金牛自劳
李新（宋代）

玉人鹤骨马龟肠，白日贪晴夜趁凉。
谁道飘零大荒远，此间犹是蜀封疆。
题潮出海门图
曾丰（宋代）

海涨为潮在在均，浙江别有主潮神。
声摇地脉雷霆怒，风擘崖根贔屭嗔。
鲛鳄乘风喷立雪，虹蜺挟雨涌横银。
吾诗渠画俱摹写，试鉴工夫孰逼真。
湖城厅吟
密陀僧（唐代）

黄帝上天时，鼎湖元在兹。七十二玉女，化作黄金芝。
偶得
赵希迈（宋代）

旧日看山古渡头，村深无马但骑牛。
如今身被微官缚，欲要骑牛不自由。
挽刑邦用
孙应时（宋代）

平生事业始分毫，楩梓终须百丈高。
正拟他时好梁栋，忍看摧折山蓬蒿。
读公羊传四首 其四
张方平（宋代）

亲亲自祢率，恩礼有等节。虽云王父命，天性何斯绝。

奈何彼卫辄，父子相倾夺。此而义可与，人伦固隳灭。
或谓光嗤景仁谈禅而自谈又因用前韵为景仁解禅
司马光（宋代）

贱子悟已久，景仁迷自今。良因拯溺急，是致涉波深。

到岸何须筏，挥锄不见金。浮云任来往，明月在天心。
句
裴若讷（宋代）

渔人借问去何处，白酒香甜紫蟹肥。
颂证道歌·证道歌
释印肃（宋代）

万象森罗影现中，无头无尾耀玲珑。
常光运运从何起，始觉浑身赤挞穷。
题齐山翠微亭
喻良能（宋代）

山深云气多，拨云寻径入。
但觉襟袖寒，不知浓翠湿。
冬晚赠深甫
刘敞（宋代）

客游已昨日，已复岁月改。流光一如此，故物纷晦在。

忽使中心悲，悠悠若浮海。相思间何阔，此意君当解。
伍有开贻梅竹植家圃二首 其一
何吾驺（明代）

平生最爱雪，归老独看梅。非子移奇树，巡檐笑未开。

千人擎露掌，百和糁春杯。老鬓横斜得，疏烟淡月来。
邵氏园亭
于石（宋代）

曲曲亭台日月春，人间荣辱两无闻。
梅边读易分明月，松下敲棋碎白云。
东里先生新酿酒，北山逋客旧移文。
家传应得青门趣，手种园瓜手自耘。
曹娥庙二首
陈造（宋代）

阅世谁无父，渠宁厌久生。
惊波轻一死，森木竟双茔。
石壁千寻立，江流万古清。
祠宫拜遗像，犹复涕纵横。
呈叔骥和叔
赵蕃（宋代）

吴楚山川隔，埙篪笑语欢。
柳迟因积雪，梅悴坐余寒。
痛饮还忧病，离愁孰可宽。
故非元与白，压倒又何难。
句
黄可（唐代）

天下传将舞马赋，门前迎得跨驴宾。
桂
周文璞（宋代）

偶向花边立，悬知病已瘳。
小山今夜月，团树满庭秋。
清露沾丛底，斜河在上头。
须臾香更好，还与碧云浮。
恋绣衾 舟过樵含
梁清标（清代）

树色参差青未谢。断岭重岗，一抹烟如画。漠漠江村寒雨乍。

人抹晒网疏篱挂。门外平桥临水榭。柔橹轻帆，清啸船窗下。

远浦归舟垂钓罢。乘风欲问渔樵话。
次黄必先主簿同年赠别韵二首 其一
范成大（宋代）

当年仗外揖高标，绣䪌芦鞭宝马骄。琼苑天香飘合坐，碧城山色照同僚。

思归意决吾张翰，赠别情深子绕朝。蟹簖鱼梁从此去，他年书札堕烟霄。
喜雨和赵右司
吴潜（宋代）

车水耕田正闵农，夜来好雨一犁通。
相近可是须群望，陟降元来即上穹。
击壤何曾知帝力，观风谁与达天聪。
见他东作思南墅，愁杀江南桑苧翁。
金樱子
丘葵（宋代）

采采金樱子，采之不盈筐。
佻佻双角童，相携过前岗。
采采金樱子，芒刺钩我衣。
天寒衫袖薄，日暮将安归。
龟溪即事五首 其三
高斯得（宋代）

王庭陟俊茂，三年虱其间。愚忠竟何补，积咎成丘山。

愧彼海上沤，临机鴥其翻。昭□□□□，嗟嗟亦胡颜。

汝今尚无觉，复倚荣辱关。晨门独何人，永。
白舍人自杭州寄新诗，有柳色春藏苏小家之句
刘禹锡（唐代）

钱塘山水有奇声，暂谪仙官领百城。女妓还闻名小小，
使君谁许唤卿卿。鳌惊震海风雷起，蜃斗嘘天楼阁成。
莫道骚人在三楚，文星今向斗牛明。
南斋病卧
刘敞（宋代）

香卷风飘幌，灯昏雨映帘。客愁浑不寐，更觉漏声添。
佳赏轩杂咏八首 其五 古桧
王汝玉（明代）

古桧依堂陲，曾闻昔贤植。岁寒霜霰多，不改青青色。
颂古四十首 其十四
释守珣（宋代）

即心是佛一家风，马祖声传四海中。灵利衲僧才一顾，娘生赋性出天聪。
江湖
陈必复（宋代）

江湖路远总风波，欲各山中制芰荷。
黄叶落来秋色晚，乱鸦归处夕阳多。
惯经世态知时异，拙为身谋惜岁过。
有屋一区田二顷，分无清梦到鸣珂。
六月十一日偶成
弘历（清代）

一日不见如三月，三月胡为瞥眼临。饯夏迎秋偏益感，落花流眼动关心。

帷鸾独看垂金蒜，槛卉空思上玉簪。月御又将轮廓满，云车去后杳沉沉。
至和杂书五首·八月一日
蔡襄（宋代）

淮天过尽入吴渠，兰亭晚日光疏疏。
金桃傅粉好颜色，绿醽泛滟深车渠。
觥巡屡卷明星出，花翘零落随衣裾。
幺弦不动凝古意，春容浅破长眉舒。
庭院帘帷一齐下，红蜡阴沈霜满瓦。
鸡头软热七月终，举手分传玉盈把。
席前碧瓮覆瑶浆，一秋愁泪风前洒。
云中宝晕万重高，付与轻绡藏冰麝。
孤城寒柝夜迢遥，谁道刘郎有天马。
归来却问东海桑，海浪漫漫彩虹挂。
红丝萦脍晓刀鸣，双龙笑断梦中惊。
莫将团扇掩尘匣，曾障清歌十数声。
百花生日
赵钟麒（宋代）

二月风光正艳阳，众香国里介称觞。莺歌似奏长生曲，燕贺同登祝寿堂。

灿烂帨应裁锦幛，宁馨儿合洗兰汤。花神今日方泥醉，徒费人间作颂扬。
山深
释文珦（宋代）

山深懒开门，忍饥卧风雪。
忽闻檐外声，知有崖松折。
水边盘陀石，中夜亦冻裂。
西顶幽人来，清晓为予说。
重伤杨攀处士二首（攀自号绿云翁）
许浑（唐代）

绿云多学术，黄发竟无成。酒纵山中性，诗留海上名。

读书新树老，垂钓旧矶平。今日悲前事，西风闻哭声。

从官任直道，几处脱长裾。殁后儿犹小，葬来人渐疏。

新邻占池馆，长史觅图书。身贱难相报，平生恨有馀。
过湘妃庙
许浑（唐代）

古木苍山掩翠娥，月明南浦起微波。

九疑望断几千载，斑竹泪痕今更多。
夜坐又次诸公韵送孝穆
陈恭尹（清代）

霜后浈江见底清，扁舟况复月华明。天涵远岫青无限，水写新梅白未成。

五马风流开祖饯，群公词赋赠将行。支离自笑灯前影，掩户高吟冷晕生。
水调歌头（陈平章即席赋）
刘辰翁（宋代）

夜看二星度，高会列群英。苍颜白发乌帽，风人古槐清。客有羽衣来者，仍是寻常百姓，坐觉孟公惊。且勿多酌我，未厌我狂醒。

金瓯启，银信喜，衮衣新。向来淮浙草木，隐隐有余声。闻说并阑沙语，感念石壕村事，倾耳发惊霆。举酒奉公寿，天意厚苍生。
将进酒·酒如渑
张宪（元代）

酒如渑，肉如陵。
赵妇鼓宝瑟，秦妻弹银筝，歌儿舞女列满庭。
珊瑚案，玻璃罂，紫丝步帐金雀屏。
客人在门主出迎，莲花玉杯双手擎。
主人劝客客勿停，十围画烛夜继明。
但愿千日醉，不愿一日醒，世间宠辱何足惊。
珠万斛，金千籝。
来日大难君须行，胡不饮此长命觯君不见刘伯伦王无功，
醉乡深处了平生。
英雄万冢瘗黄土，惟有二子全其名。
范蜀公挽诗
李廌（宋代）

嗣皇思故老，趣诏侍筵经。
驷马空频驾，高鸿本自冥。
苍生虽绝望，盛德愈流馨。
出处俱全节，辉光并日星。
留客住
周邦彦（宋代）

嗟乌兔。正茫茫、相催无定，只恁东生西没，半均寒暑。昨见花红柳绿，处处林茂。又睹霜前篱畔，菊散余香，看看又还秋暮。

忍思虑念古往贤愚，终归何处。争似高堂，日夜笙歌齐举。选甚连宵彻昼，再三留住。待拟沈醉扶上马，怎生向、主人未肯交去。
送布袋像与妙峰和尚
释广闻（宋代）

百千诸佛竖降旗，大法犹悬一缕丝。问讯率陀老慈氏，只是恰是下生时。
杂咏六言八首
刘克庄（宋代）

退之效玉川体，子美和舂陵地。
古训后生可畏，俗语文人相轻。
偈颂七首
释亮（宋代）

说参禅，弥一过，
缘是见成行货。可怜背觉合尘，
饭箩边忍届饿。
朱南剑挽词 其三
楼钥（宋代）

棋战久不对，诗盟亦寖寒。方期会真率，乃尔变悲欢。

岁晚本无憾，情深那忍看。佳城何处是，东望涕汍澜。
向湖边·退处相关
江纬（宋代）

退处相关，幽栖林薮，舍宇第须茅盖。翠巘清泉，启轩窗遥对。遇等闲、邻里过从，亲朋临顾，草草便成幽会。策杖携壶，向湖边柳外。旋买溪鱼，便斫银丝脍。谁复欲痛饮，如长鲸吞海。共惜醺酣，恐欢娱难再。矧清风明月非钱买。休追念、金马玉堂心胆碎。且斗尊前，有阿谁身在。
和令狐相公晚泛汉江书怀寄洋州崔侍郎阆州高舍人二曹长
刘禹锡（唐代）

雨过远山出，江澄暮霞生。因浮济川舟，遂作适野行。

郊树映缇骑，水禽避红旌。田夫捐畚锸，织妇窥柴荆。

古岸夏花发，遥林晚蝉清。沿洄方玩境，鼓角已登城。

部内有良牧，望中寄深情。临觞念佳期，泛瑟动离声。

寂寞一病士，夙昔接群英。多谢谪仙侣，几时还玉京。
次韵苏公西湖徙鱼三首
陈师道（宋代）

赤手取鱼如拾块，布网鸣舷攻腹背。
岂知激浊与清流，恐惧骈头牵翠带。
居士仁心到鱼鸟，会有微生化余鱠。
宁容网目漏吞舟，谁能烹鲜作苛碎。
我亦江湖钓竿手，误逐轻车从下濑。
生当得意落鸥边，何用封侯堕鸢外。
不如此鱼今得所，置身暗与神明会。
径须作记戒鲸鲵，防有任公钓东海。
赵庸斋挽诗 其一
林希逸（宋代）

金章虽贵岂公荣，一点孤忠百世名。字字清吟如太白，篇篇奏疏似更生。

士缘气类归宗主，身为朝廷作重轻。当世共传书几种，最初曾见易先成。
淳熙十二年加上太上皇帝太上皇后尊号十一首
佚名（隋代）

大矣母慈，德备且纯。
思古齐敬，佐我皇文。
明章茂典，金玉其音。
帝亲奉之，以翼以钦。
失题
陆云（魏晋）

美哉良友。
禀德坤灵。
明照远鉴。
幽微妍精。
超迹皇英。
质如瑶琼。
赠我翰林。
示我丹诚。
道同契合。
体异心幷。
自顷西徂。
合于五楼。
迟想欢嬿。
观我良畴。
亦既至止。
愿言莫由。
室迩入鬲。
中情则忧。
抱恨东游。
神往形留。
何以合志。
寄之此诗。
何以写思。
记之斯辞。
我心爱矣。
歌以赠之。
无秘尔音。
不我是贻。
施架阁池上夜饮联句
虞堪（明代）

槽头醁醑倒不尽，池上梅花开欲齐。今日好怀良足慰，百年高兴若为题。

银灯绚席珊瑚烂，綵笔联诗锦绣迷。细雨作花檐际落，清歌如缕拍中低。

浑忘司马青衫湿，似听宫莺绿树啼。公子金猊烧笃耨，美人犀筋劝驼啼。

也知北海能豪杰，况有东方善滑稽。腰细舞低翻弱柳，手纤杯重压柔荑。

先判五夜同倾倒，未信三边尚鼓鼙。倏忽年华梁旦暮，风流人物晋东西。

江湖空阔鸿偏到，梧竹高低凤独栖。乘兴放船来笠泽，散愁投辖忆浔溪。

襟期久矣交如漆，笑谑颓然醉似泥。潮涨空滩移舴艋，雨晴何处看凫鹥。

会须发达摅忧愤，慎勿登临动惨悽。失喜今宵是何夕，酒阑起舞忽闻鸡。
偈颂五十一首
释道冲（宋代）

圆觉伽蓝，尘尘有路。
坐断去来，顿空今古。
那里十三，这边十五，
后先不差毫发许。可笑黄面瞿昙，
至今不知落处。
送谢见齐同年奉命归娶 其二
李上馨（明代）

仙舟远向蓟门开，兄弟风尘尔又回。紫气独悬关外满，浮云偏又梦中来。

乘龙应羡仙郎驾，引凤同栖玉女台。分手各天遥记忆，莫令春雁阻书裁。
闻里中有买得扶桑花者 其三
徐渭（明代）

箧茜奁螺取次将，长红大翠尽蛮娘。阑干笑语腮堪译，浣火衫蛮焰未凉。

白浪有缘陪贾客，江潮无伴醉槟榔。吾乡恶热连年更，带得蒲葵上海航。
又寄彭泽昼公
齐己（唐代）

闻君彭泽住，结构近陶公。种菊心相似，尝茶味不同。

湖光秋枕上，岳翠夏窗中。八月东林去，吟香菡萏风。
夜坐呈韶卿
谢翱（宋代）

修行吴楚间，鹤去杳难攀。衰世已如此，愁身更入山。

巢居避太岁，药饭救羸颜。故友在江海，相思不得还。
畦蔬一首
周紫芝（宋代）

猗嗟老人，如水中槎。携壶挈榼，泛宅浮家。飘然北来，寓此一蜗。

食无畎亩，衣无桑麻。藜苋满腹，杂以蚬虾。以鼓我腹，妻孥笑哗。

旅人之食，岂曰不腆。不足则求，我颜亦腼。乃即舍隅，蒿莱是剪。

艺此春蔬，侵畦覆畹。雨叶风枝，忽其满眼。撷之掇之，以芼以烹。

聊以当肉，亦足彭亨。摇喉泽吻，茹菹啜羹。如天酥酡，饭在家僧。

彼哉膏粱，孰为重轻。安得长江，载扬我舲。买地五亩，抱瓮躬耕。

驾言聿归，以毕馀生。
喜雨 其一
汤鹏（清代）

端居想气数，积久多繁忧。岁岁火云举，村村儿女啾。

但闻井里空，不见禾黍稠。年荒议论杂，心微涕泗流。

步出自西门，好雨从东畴。菜甲行可摘，稻花靡不抽。

三辅多稼穑，此外吾无求。
懒瓒和尚赞
释智遇（宋代）

枕石苔生，岩藤影绿。
天书促行。芋子未熟。
寄祝卫明经翘楚 其一
成鹫（清代）

心空及第老维摩，家住林泉乐若何。一水东西乔木古，三堂宾主老僧多。

萱花笑日悬弧矢，玉树临风响佩珂。我在隔江遥望见，五云深处风巢阿。
武康溪居即事寄实印大师四首
释智圆（宋代）

月下猿声水畔山，卧听吟望祇宜闲。
柴门不掩无来客，时有精灵暂往学。
寄黄吉甫
王安石（宋代）

学兼文武在吾曹，别後应看虎豹韬。
欲问庙堂谁镇抚，尚传边塞敢惊骚。
旌旗急引飞黄下，烽火遥连太白高。
闻说荆人亦憔悴，家家还愿献春醪。
登高丘而望远海和李白
胡应麟（明代）

登高丘，望远海，海水何茫茫。齐州九点渺空阔，东西日月悬扶桑。

扶桑宫阙连蓬莱，白虹照耀中天台。六鳌赑屃负圆峤，群帝百千亿万纷纷跨鹤游崔嵬。

峨岢大舶走徐市，安期一去无时回。我笑秦王乏灵骨，人言汉武非仙才。

登高丘，望远海，海水茫茫接天回，使我极目心悠哉。

心悠哉，以彷徨。何来龙伯人，濯足临扶桑。一钓连六鳌，揽之不盈筐。

煮鳌为臛充余粮，鳌骨如山今已霜。我醉欲卧黄金床，呼吸灵和挟三光。

睥聣汉武嗤秦皇，周行八极还大荒。
乌夜啼（一作乌栖曲）
刘商（唐代）

绕树哑哑惊复栖，含烟碧树高枝齐。月明露湿枝亦滑，

城上女墙西月低。愁人出户听乌啼，团团明月堕墙西。

月中有桂树，日中有伴侣。何不上天去，一声啼到曙。
方诸曲二首
曹勋（宋代）

方诸限弱水，高出扶桑东。
霞波环玉垒，云幄护青宫。
珠台锦複道，宝阁亘飞虹。
翠饰迎琱辇，琼车驾彩龙。
群真瞻日御，列圣从青童。
朝退联旌旆，杯行奏鼓钟。
灵璈激虚籁，雅舞流神风。
真王拊节和，清响流绝空。
哀歌悲五浊，胡为栖樊笼。
长生有真诀，劫龄安可终。
冬日过山村
李宪皓（清代）

寂寂暮村侧，劳劳行客过。山风归犊早，檐日聚人多。

野尽粟盈室，桥成冰在河。孤征渐未已，积雪满前阿。
苦热未雨
韩琦（宋代）

骄阳为虐极烦歊，万物如焚望沃焦。举世不能逃酷吏，几时还得快凉飙。

精祈拟责泥龙效，大索谁诛旱魃妖。翘首岱云肤寸起，四方膏泽尽良苗。
闲居即事
陆翱（唐代）

衰柳迷隋苑，衡门啼暮鸦。茅厨烟不动，书牖日空斜。

悔下东山石，贫于南阮家。沈忧损神虑，萱草自开花。
陈子尚博士休官还京口作此诗饯之 其二
沈与求（宋代）

西风江上荻花秋，鲙玉频年念昔游。世事真成一可恸，身名那问二宜休。

公卿礼饯何为者，僮仆欢迎有此不。鬓影毵毵纷翠葆，晚来钟漏亦怀羞。
望夫石
许恕（明代）

夫君远行役，一去不回头。山头望夫处，日日大江流。

望夫不来化为石，山鸟山花伴孤寂。
相和歌辞。怨歌行
吴少微（唐代）

城南有怨妇，含怨倚兰丛。自谓二八时，歌舞入汉宫，

皇恩弄幸玉堂中。绿陌黄花催夜酒，锦衣罗袂逐春风。

建章西宫焕若神，燕赵美女二千人。君王厌德不忘新，

况群艳冶纷来陈。是时别君不再见，三十三春长信殿。

长信重门昼掩关，清房晓帐幽且闲。绮窗虫网氛尘色，

文轩莺对桃李颜。天王贵宫不贮老，浩然泪陨今来还。

自怜转晚暮，试逐佳游芳草路。小腰丽女夺人奇，

金鞍少年曾不顾。归来谁为夫，请谢西家妇，

莫辞先醉解罗襦。
西山凿池种白莲作
方信孺（宋代）

池开新白遍天涯，未许东风擅一家。
苍桂丛中苍桂树，碧莲峰里碧莲花。
波光分破湖子顷，瀑影斜飞水一洼。
待著阑干横残绿，浮萍开处见鱼虾。
再用才子富文华校雠天禄阁韵赠周教授
陈造（宋代）

胸涵阳秋笔，眼高古今宙。
周子定可人，万象栖一咮。
眇睨纨绮郎，自诡多文富。
世有九鼎珍，唾去不渠嗅。
道中闻莺
韦骧（宋代）

栖止垂杨最上枝，绿丝深罩郁金衣。也知行客留心听，弄尽新声始肯飞。
重过扬州旧宅 其一
骆绮兰（清代）

维舟重到绿杨城，门巷萧条转眼更。邻妪相逢应识我，隔墙曾听读书声。
燕
李中（五代）

豪家五色泥香，衔得营巢太忙。
喧觉佳人昼梦，双双犹在雕梁。
钱逊叔诸公赋石鼓文请同作
吕本中（宋代）

江头羽书相续来，城中草木冻不开。腐儒坐视了无策，但守寒不吹死灰。

我公送我石鼓文，令我琢句要春回。簸荡风云走蛟蜃，百虫久蛰闻惊雷。

钱公自是力扛鼎，持此浮游转湖岭。汉碑秦篆已么么，况复钟王敢驰骋。

后来颇供儿女弄，神物有知当远屏。石鼓之文公所知，正是周室中兴时。

庶几我皇亦如此，一扫狂虏随风飞。石鼓之文尚可读，小臣愿继车攻诗。
和张公望苦热韵
姚勉（宋代）

一榻寻凉昼几移，畏看烟火欲停炊。
喜听晚雨鸣荷叶，安得秋风起桂枝。
林静独宜眠绿荫，波寒谁伴钓清漪。
读君妙句真如濯，愿拜敲推一字师。
赵清江几间见刘小山诗卷
韩淲（宋代）

锦翻香字彩笺轻，折尽青青柳下亭。半夜隔江风月冷，碧云深处是诗星。
重叹
董嗣杲（宋代）

心知天地厌羁留，痴坐忘言不点头。
活脱世间泥塑样，痴贻江表陆沉羞。
思仙廨竹招苍凤，学老溪梅缚翠虬。
岁晚说归何所待，厚颜安足耻时流。
承德功仙尉出示直翁感兴之作辄次其韵
李吕（宋代）

蝇头蜗角使人愁，贪先务胜如争舟。
隐心空逐市朝乐，着眼未省林泉幽。
尘埃平时正汩没，出处与世相沉浮。
由径反诮澹台子，拔葵仍笑公仪休。
怀哉古道久寂寞，凤鸟不至三千秋。
孰知名教真乐地，徒以得失为已忧。
骑马四驰失其驭，放豚一去何当求。
羡君渊源得所自，结交道义相追游。
个中有路傥深造，直与古人为辈流。
同林尹游会真庵
唐顺之（明代）

言寻仙子宅，窈窕傍清溪。望气行应近，穿云路屡迷。

人闲多戏鹿，树老更栖鸡。愿得使君姓，留将石上题。
送延陵张宰
陆龟蒙（唐代）

春尽未离关，之官亦似闲。不嫌请薄俸，为喜带名山。

默祷三真后，高吟十字还。只应江上鸟，时下讼庭间。
课伐木
杜甫（唐代）

长夏无所为，客居课奴仆。清晨饭其腹，持斧入白谷。

青冥曾巅后，十里斩阴木。人肩四根已，亭午下山麓。

尚闻丁丁声，功课日各足。苍皮成委积，素节相照烛。

藉汝跨小篱，当仗苦虚竹。空荒咆熊罴，乳兽待人肉。

不示知禁情，岂惟干戈哭。城中贤府主，处贵如白屋。

萧萧理体净，蜂虿不敢毒。虎穴连里闾，堤防旧风俗。

泊舟沧江岸，久客慎所触。舍西崖峤壮，雷雨蔚含蓄。

墙宇资屡修，衰年怯幽独。尔曹轻执热，为我忍烦促。

秋光近青岑，季月当泛菊。报之以微寒，共给酒一斛。
碁
释行海（宋代）

一著临期下手难，但寻活路向前行。
从教对面成千里，黑白分明不用争。
武陵春（赓何显夫小舟有景）
卢炳（宋代）

红荻黄芦秋已老，妆点楚江头。更有吴姬拨小桡。来往自妖娆。

款款舣舟临别岸，短缆系花梢。料得前身是莫愁。依旧有风流。
客以诗为东园饮不果次其韵二首
陈造（宋代）

东园千树簉白红，携壶满意一醉同。
向来可是君宿诺，政复急雨斜惊风。
县知此兴未渠尽，暖日晴云岂终吝。
叩门日听长须来，老夫於子骖之靳。
送熊掌熊白
叶寘（宋代）

熊掌舍鱼吾有取，自幼尝闻子车语。
饭香猎户分熊白，妙语涪翁乃能吐。
世间两味果称珍，故人念我肯珍分。
数千里致良不易，食美真当持献君。
从小知尝熊胆苦，人不通今宁识古。
熊皮兀坐二十年，毛去皮存缝谁补。
人立穷命有时通，老翁八十卜非熊。
试将两味从公卜，世间真有磻溪翁。
玄妙观 其一
李学一（明代）

寻幽直到玄都境，羽士蹁跹倒屣迎。席设花间闻鹤唳，风来湖上见鸥轻。

尘心每与江波静，仙诀应随药鼎生。借问蕊珠宫里客，丹砂九转几时成。
霜天晓角（为夜游湖作）
姜特立（宋代）

欢娱电掣。何况轻离别。料得两情无奈，思量尽、总难说。

酒热。凄兴发。共寻波底月。长结西湖心愿，水有尽、情无歇。
送表弟程之元知楚州
苏辙（宋代）

与君外兄弟，初如一池鱼。
中年云雨散，各异涧谷居。
客舍复相従，语极长欷歔。
青衫奉朝谒，白发惊晨梳。
百年不堪把，一樽欢有余。
清言我未厌，昨夜闻除书。
淮南早已久，疲民食田蔬。
诏发上供米，仍疏古邗渠。
要须贤使君，均此积岁储。
径乘两桨去，不待五马车。
别离难重陈，劳徕不可徐。
政成得召节，岁晚当归欤。
走笔次韵黄观复学士二首
苏泂（宋代）

未见心先识，相逢意辄同。
半生才得此，叔世若为容。
力学君方壮，缘愁我已翁。
泥涂断还往，信矣命之穷。
晚秋 其五
佚名（唐代）

春来渐觉没心情，愁见豺狼夜叫声。君但远听肠应断，况仆羁缧在此城。
次律兄以鼠盗防风感而作诗命某同赋
沈与求（宋代）

嘉蔬灵卉两纷纷，小摘山花自出群。芽茁短根红玉卷，叶敷疏节翠旟分。

细看药谱镌遗录，终拟骚经补缺文。堪笑饥鼯穿败箧，宁知野彘力跑云。
送吴太仆还京
王绂（明代）

岁莫金台雨雪飞，匆匆相见即相违。年来每忆交游少，别后休令信息稀。

马渡淮船春意早，人还京阙晓光微。亲朋见问无多及，况味依然老布衣。
闻角吟
朱诚泳（明代）

呜咽楼头暮一声，塞鸿惊起度边城。无端吹断霜天月，多少征人不忍听。

辛苦年年留绝漠，功名何日图麟阁。黄沙漠漠暗秦云，极目家山双泪落。
重阳后与郭用宾王馨吾诸君小酌香山寺聊句未就后成二律简同游诸君 其二
方仁渊（清代）

人世几回开口笑，眼前有酒莫嫌贫。秋来最是莼鲈美，春去且尝笋鳜新。

寂莫选楼犹有迹，豪华金谷已成尘。天机浩荡江湖小，幸得良朋到处亲。
观灯玉台体十首
徐铉（宋代）

敞丽谯，披绮寮。
歌声和夜漏，火树似花朝。
春夜温故六言二十首
刘克庄（宋代）

鼎镬烹东都党，烟瘴磨元祐人。
但看纸上陈迹，始知陛下至仁。
五仙诗五首 其二 冯真人授诗
周子良（南北朝）

太霞郁紫盖，景风飘羽轮。直造尘滓际，万秽浇我身。

自非保仙子，安见今日人。过此未申岁，控景朝太真。

冥缘虽有契，执德故须勤。
雨中 其四
韩淲（宋代）

抵掌挥觥不待诗，共看泥土蚓鸣时。晚来吹彻垂垂雨，未必骚人总得知。
次韵邢九思
陈与义（宋代）

百年鼎鼎杂悲欢，老去初依六祖坛。
玄晏不堪长抱病，子真那复更为官。
山林未必容身得，颜面何宜与世看。
白帝高寻最奇事，共君盟了不应寒。
灵溪泛看月至广信
李蕴芳（清代）

云净天高气肃清，青枫渔火光冥冥。放舟遥傍曲溪行，万里江冥孤月明。

一重一掩东陵树，凄凄正对开舲处。夜深浪静声不闻，独掔瑶华吸风露。
边游录戍卒言
于濆（唐代）

二十属卢龙，三十防沙漠。平生爱功业，不觉从军恶。

今来客鬓改，知学弯弓错。赤肉痛金疮，他人成卫霍。

目断望君门，君门苦寥廓。
雨中泊朱红溪
顾奎光（清代）

白雨冒千山，清泉散万壑。云岚互冥濛，雷电辄间作。

祫衣生微寒，蓬窗坐萧邈。书卷陈古今，抗心良有托。

物役谁能辞，尘缨由自缚。绕林姑恶鸣，侧岸藤花落。
题刘潜夫诗什并以将行
叶适（宋代）

寄来南岳第三藁，穿尽遗珠簇尽花。几度惊教祝融泣，一齐传与尉佗誇。

龙鸣自满空中韵，凤咮都无巧后哇。庾信不留何逊往，评君应得当行家。
寿何府判易斋
萧立之（宋代）

我欲寿公酒，酒薄不敢斟。我欲寿公诗，诗调不成音。

酌公试酌寿江水，颂公请颂寿人心。江水之清有泾渭，人心之同无古今。

纷纷巧捷褰裳趋，公独坦履垂绅裾。研桑心计论锱铢，公独一饭不顾馀。

王谢子弟山泽癯，葵苋之腹贮诗书。燕居如齐好嗜无，澹然文君对相如。

试从邦人数前后，监州颇见有此否。日边催整早朝车，堂上且倾初度酒。

欲晴未晴霜淡浓，欲香未香梅信风。眼前时事好闭口，只折梅花来寿公。
自叹
陆游（宋代）

晨兴袖手观空寂，饭罢宽腰习按摩。
堪叹一生闲日月，为身时少为人多。
代赵仪可挽刘叔丙
蔡戡（宋代）

此士不可得，乡人今始思。
迎宾多事日，教子废科时。
望屋讼自止，弄丸争者谁。
京华携手处，忆著最伤悲。
泰陵忌辰
李昉（宋代）

秘殿深严圣语温，十年前是一乾坤。
孤臣林壑杀生在，帝里金汤旧业存。
舜殿南风难解愠，汉陵西望欲销魂。
年年此日无穷恨，风雨潇潇独闭门。
忆王孙
侯承恩（清代）

远客长途孤寺秋。天寒少个寄书邮。况兼风雨又绸缪。

恨悠悠。一点鸣窗一点愁。
寄泾北都运待制施正臣
宋祁（宋代）

我作东南守，君为河朔行。
旌旂向江步，笳鼓入边声。
共结光华遇，难禁离索情。
惟应指羊酪，未肯下蒪羹。
阅韩伯修集示其子二首
赵蕃（宋代）

吏部名高世所尊，一传曾说误金根。
陵阳父子风流胜，政似苏家擅蜀门。
范公新池
韩维（宋代）

忘机人似汉川阴，取友从来亦断金。
华屋万楹开里第，清池十顷是家林。
笙歌喧甚犹能默，觞斝飞余不废吟。
便欲与君从此适，藕花风外一披襟。
与仲孺文仲述之作诗送仲弓赴籍田以之子于征为韵分得子字
邹浩（宋代）

凤园佳人孤凤起，草木无光春披靡。红亭碧沼政高深，借问何由驻双履。

王涂开泰日月中，玉堂仙翁是知已。瀛洲蓬岛未横飞，且向籍田聊尔耳。

北道仲容休说贫，东山太白谁比拟。云汀荷芰供远凉，绕砌青青更兰芷。

丞相上马台阁空，长鞭往往城南指。君身虽不作羊膻，自然尘表门如蚁。

清谈秀句得豪英，合抱他年郁松梓。要须万口一同声，文恪风流今有子。
山居和韵八首
陈勋（清代）

乱山飞翠似相迎，山畔山鸡自唤名。
海雨挟潮归极浦，溪云扶月上孤城。
数声渔橹鸣寒涨，一酌村沽坐晚晴。
歌入沧浪秋思远，不妨倚和到参横。¤
病中杂兴五言十首
刘克庄（宋代）

佛以灭为乐，观身身一沤。
如何卢行者，鎔铁护枯髅。
杂兴 其三
程垣（宋代）

南山有孤松，夭矫苍龙质。亭亭耸华盖，清风自永日。

珍重栋梁材，甘心跧崖石。梓匠持规矩，大器匪易得。
辛丑七月八日贱生六十自述
王弘诲（明代）

银鱼久向碧山焚，蕉鹿沉吟未易分。弧矢四方曾有志，鼎钟六秩尚无闻。

行藏谩拟从詹卜，懒拙惟应守召园。每忆向来河鼓夕，几回却巧谢天孙。
禅房十事·禅板
释绍昙（宋代）

要成片段工夫，须是全身倚靠。
虽然只见一边，未许睦州担荷。
送扈大夫端叟
唐庚（宋代）

平生未识韩，不愿封万户。方幸得依刘，未几公已去。

三年此留滞，一味惟忠恕。江水倒随人，剑岭横遮路。

那知黄门手，就写碧藓赋。空闻陇上儿，击块歌五裤。
寄张珍甫殿院五首
李流谦（宋代）

江湖淹远使，昆阆侣飞仙。
豸首承恩渥，龙墀接迩联。
豺狼莫当道，鵰鹗不空拳。
黯惷犹冠见，骄王易缩肩。
东晋魏收选《元魏书》，目东晋为僭，晋宋以
方回（元代）

刘琨劝进岂无闻，王猛临终亦有云。
秽史汝能诬正统，老伧谁有蒞余分。
山阴禊事流觞帖，彭泽归来植杖文。
二物万年终不泯，可能草木张吾军。
白金小还丹歌 其二
罗公远（唐代）

既养黄男，先禁家鬼。尽死扶金，馀生制水。世人能明，并穷斯理。

亲奉圣言，事难自揣。
施岩
周坦（宋代）

人烟断处逢仙迹，草木深时听鸟悲。
记取画工描一幅，出山长若在山时。
次秀野韵五首 其二
朱熹（宋代）

满园红紫已争新，百啭幽禽亦唤人。蜡屐未妨泥步稳，珍丛终恨雨来频。

卧看晓色忻初霁，起约良游醉好春。却笑当年金谷燕，相随仆仆望车尘。
句
高茂华（宋代）

中途留眼占星聚，一宿披颜觉雾收。
别长安
司马光（宋代）

暂来不复去，梦里到长安。
可惜终南色，临行子细看。
观理蔬
梅尧臣（宋代）

野荠不堪食，芜菁今正肥。
夏畦人所病，老圃方可窥。
乳雀争衔蝶，鸣鸦各护儿。
於陵岂复有，空学桔槔为。
建中上元以雨雪败悬灯以国忧罢行乐仆又以老
毛滂（宋代）

老去追游骨亦疲，黑甜唯觉睡如饴。
惭差素彩弄华发，犹梦清妍侍曲眉。
愧甚雕樽负珠履，独余残雪照书帷。
未妨管领东风在，官柳溪梅不用疑。
冬日梅窗书事四首其四
朱淑真（宋代）

的皪江梅浅浅春，小窗相对自清新。
幽香特地成牵役，不似梨花入梦频。
去春
刘克庄（宋代）

去春烽火照江边，曾草军书夕废眠。
万里旌旗真属命，一丘耕钓且随缘。
偶然谢客元非病，间亦寻僧不为禅。
尚有惜花情味在，铜瓶终日玩芳妍。
代书寄福清王居士
许景衡（宋代）

前日匆匆问起居，此心耿耿复何如。身从驿骑三千里，人在天涯八十馀。

自是浮云有南北，谁知明月满空虚。半生俯仰今尘土，安得从容扣草庐。
雨中花 雨中看桃花
陈维崧（清代）

丝丝春雨催侬去，依依人柳留侬住。住也无聊，去还有恨，去住浑无据。

今岁桃花千百树，去年人面应非故。万点胭脂，一行清泪，总是消魂处。
斋居感兴二十首 其十五
朱熹（宋代）

飘飖学仙侣，遗世在云山。盗启元命秘，窃当生死关。

金鼎蟠龙虎，三年养神丹。刀圭一入口，白日生羽翰。

我欲往从之，脱屣谅非难。但恐逆天道，偷生讵能安。
舟过大水旁罗滩渴甚小饮
杨万里（宋代）

熟水无多吃，烹茶未要来。
从教十分渴，连扫两三杯。
岸树背船走，江波闪日开。
灵山定能饮，分酬碧莲醅。
八月十四夜忆徐刺史
宋登春（明代）

桂华初发小堂东，绿芷红兰别一丛。翡翠屏前秋寂寞，芙蓉塘外月朦胧。

宝书玉笈为谁隐，云锦霞笺还自封。鸿雁不来秋又晚，故人闻巳到江东。
拟古讽
于濆（唐代）

洛阳大道傍，甲第何深邃。南亩无一廛，东园有馀地。

春溪化桃李，秋沼生荷芰。草木本无情，此时如有为。

旱苗当垄死，流水资嘉致。余心甘至愚，不会皇天意。
喜鲁直还用前韵再作
晁说之（宋代）

梵志问故邻，木兰坐旧床。
去恨已断绝，归意更凄凉。
北归至广州寄惠州故人
唐庚（宋代）

归心如跃马，奋迅不可驻。别情如故猿，已去犹返顾。

三年孺子社，数借柱史书。好在五噫孙，善保千金躯。

旧来谈天口，老去尽地力。万里不相忘，寄声问眠食。
题米元晖横轴 其二
向子諲（宋代）

向日家居道士，今朝落笔仙乡。胸次山高水远，笔端云起风狂。
题乾明寺壁
陈造（宋代）

不待车轮四角生，欲行还驻为交情。
又成一笑渌樽晚，诗卷竹风相与清。
西山二首 其一
张元凯（明代）

离宫曾是拟甘泉，洞壑逶迤复道连。云暖翠微春驻辇，月明清梵夜迎仙。

桑乾斜带秦陂树，碣石遥分华岳莲。匹马凤城归路远，乐游原上望晴烟。
送友人
吴询（清代）

君弹出塞音，我唱《白头吟》。挟瑟高堂上，凄凄劳客心。

关山万里暮，风雨五更深。送尔不能别，看余泪满襟。
雨处
韩淲（宋代）

雨处茫茫白，晴边隐隐青。林间田舍屋，水际酒家亭。

野迥惊初见，村深惜未经。阴沉思得月，历落喜瞻星。
间居漫兴
杨守阯（明代）

公署抽毫每隔旬，私居终日乐门身。满床黄卷为师友，排闼青山作主宾。

一任漫天风絮乱，祗怜匝地雨苔新。日高卧听莺声巧，不唤鸡鸣待漏人。
八翁十首
张载（魏晋）

磻溪溪畔钓鱼翁，濯缨溪水听溪松。
龟猷未告非熊兆，渔蓑堪笑老龙钟。
送张职方吉甫赴闽漕六和寺中作
苏轼（宋代）

羡君超然鸾鹤姿，江湖欲下还飞去。
空使吴儿怨不留，青山漫漫七闽路。
门前江水去掀天，寺后清池碧玉环。
君如大江日千里，我如此水千山底。
送令狐郎中赴郢州
赵嘏（唐代）

佐幕才多始拜侯，一门清贵动神州。霜蹄晓驻秦云断，

野旆晴神郢树秋。几处尘生随候骑，半江帆尽见分流。

大冯罢相吟诗地，莫惜频登白雪楼。
咏唐史 李卫公
韦骧（宋代）

能作膏肓遗萧辅，更于西北振威雄。若非明主矜羸老，几向高丽弃旧功。
送杜翁东行
吕陶（宋代）

我为怀安官，君作什邡令。封疆苦不远，音驿稍频并。

乘閒强吟诗，寄去同赋咏。其言类谐谑，间或有讥病。

蒙君屡酬答，往问复来聘。长谣颇壮赡，短语亦清劲。

大率如为人，圭璋有馀莹。得之每急读，醉魄时暂醒。

方从文字乐，忽尔报成政。秋风飘行色，万里去意迥。

知君最留滞，文价早驰骋。策名二十载，位未立朝廷。

一官奚足论，百态委前定。自古有通塞，谁与造物争。

任此不系舟，所至遂游泳。西山白云起，回首念温凊。

恭闻陛前语，归拜堂上庆。仆驭倦游否，尘中多捷径。
答友人忽天章辽东作断事
杨爵（明代）

困里风霜几度侵，多君不替故人心。辽阳极目关河杳，读罢音书泪满襟。
端嘉杂诗二十首
刘克庄（宋代）

倴僝将军约早回，楚材相国更频催。
江东将相真如虎，去报胡雏莫过来。
将归
韦骧（宋代）

代期渐可数光阴，掉鞅归时秋已深。篱菊正牵元亮眼，江鲈还动季鹰心。

迎新送故人徒扰，兴利除残我不任。唯有溪山不辜方，未尝旷日废清吟。
吊任瓘处士
寇准（宋代）

一生长抱恨，终亦是贫居。
遗信留孤鹤，营坟卖古书。
竹斋无俗物，秋圃有寒蔬。
福善何言昧，悠然望太虚。
曲江感秋二首 其一
白居易（唐代）

元和二二秋，我二三十七。长庆二二秋，我二五十一。

中间十四二，六二居谴黜。穷通与荣悴，委运随外物。

遂师庐山远，重吊湘江屈。夜听竹枝愁，秋看滟堆没。

近辞巴郡印，又秉纶闱笔。晚遇何足言，白发映朱绂。

销沈昔意气，改换旧容质。独有曲江秋，风烟如往日。
何达观久客他乡音问旷绝一日忽见过又匆匆告别吾老且病未知后会何如走笔以赠
何文季（宋代）

风萍渺无迹，一日扣柴扉。乍见犹疑梦，相逢遽语违。

子方怀远志，谁复挽征衣。烟雨松楸隔，何当赋式微。
题李处士月轩
文同（宋代）

圆蟾喷金波，万里洒清滴。
幽轩得虚敞，皓彩溢素壁。
绳床有高隐，苦调起岑寂。
盈襟纳孤光，静与爽气敌。
汎若耶溪
释契嵩（宋代）

越水乘春泛，船窗掩又开。好山沿岸去，骤雨落花来。

岸影樵人渡，歌声浣女回。沧浪无限意，日暮更悠哉。
捉搦歌
乐府诗集（南北朝）

谁家女子能行步。反著夹禅后裙露。
天生男女共一处。愿得两个成翁妪。
浣溪沙
张孝祥（宋代）

楼下西流水拍堤。楼头日日望春归。雪晴风静燕来迟。留得梅花供半额，要将杨叶画新眉。莫教辜负早春时。
送天台吴蟾友奉董宗师命主桐柏观
贝琼（元代）

天台之山四万八千丈，中有飞仙共来往。东方未白天鸡号，扶仙赤日三更上。

山人曾识玉蟾翁，丹砂九返面如童。吹笙醉跨千年鹤，朝上崆峒暮庐霍。

葛洪井西松树老，子晋台下桃花落。日边人寄董师书，别我却入天合居。

麻姑相见已白发，蓬莱弱水人何如。我亦张帆上南斗，餐霞有诀能相授。

青天更约借龙骑，福地应知今虎守。
对月
姚合（唐代）

银轮玉兔向东流，莹净三更正好游。

一片黑云何处起，皂罗笼却水精球。
桃花渡
沈贞（元代）

渡头浑似曲江滨，谁种桃花隔世尘。
红雨绿波三月暮，暖风黄鸟数声春。
舟横落日非无主，树隔层霞不见人。
几欲前源访仙迹，迷茫何处问通津。
忆秦娥
蔡伸（宋代）

花阴月。兰堂夜宴神仙客。神仙客。江梅标韵，海棠颜色。

良辰佳会诚难得。花前一醉君休惜。君休惜。楚台云雨，今夕何夕。
乙巳岁除日收周茂叔虞曹武昌惠书知已赴官零陵丙午正月内成十诗奉寄 其七
蒲宗孟（宋代）

山水平生好，尝来说退居。无家归绂冕，有子侍篮舆。

湓浦方营业，濂溪旋结庐。零陵官俸剩，应得更添书。
中秋同李伯襄林元培饮曾元鲁宅待月
韩日缵（明代）

可奈今宵月，阴风吹寒魄。秋云散复卷，玉蟾隐云箔。

皓彩黯不流，霜氛淡漠漠。庭除伫清辉，夜移催严柝。

明月不可待，良朋且命酌。把酒一问之，桂子何年落。

灵娥怨素秋，肃肃玄阴薄。寂寞袁安渚，徘徊庾亮阁。

于此兴不浅，雄谈恣酬酢。倚槛舒长啸，微尚欣有托。
潇湘八景 其八 渔村晚照
周密（宋代）

潇湘二水波相连，鱼梁蟹舍西风前。斜阳两岸山紫翠，村村网罟悬秋烟。

渔家钓水无徵税，日日得鱼供晚醉。世尘不到一丝边，中有唐虞千古意。
宫词和顾缉庭同年 其一
沈昌宇（清代）

太液春波似海宽，玉人无数倚雕栏。长门十载朱颜改，镜里妆成不忍看。
江神子（别子似，未章寄潘德久）
辛弃疾（宋代）

看君人物汉西都。过吾庐。笑谈初。便说公卿，元自要通儒。一自梅花开了后，长怕说，赋归欤。

而今别恨满江湖。怎消除。算何如。杖屦当时，闻早放教疏。今代故交新贵后，浑不寄，数行书。
水调歌·欲状巴陵胜
林正大（宋代）

欲状巴陵胜，千古岳之阳。洞庭在目，远衔山色俯长江。浩浩横无涯际，爽气北通巫峡，南望极潇湘。骚人与迁客，览物兴尤长。锦鳞游，汀兰郁，水鸥翔。波澜万顷，碧色上下一天光。皓月浮金千里，把酒登楼对景，喜极自洋洋。忧乐有谁会，宠辱两俱忘。
和令狐舍人酬峰上人题山栏孤竹
杨巨源（唐代）

满院冰姿粉箨残，一茎青翠近帘端。离丛自欲亲香火，

抱节何妨共岁寒。能让繁声任真籁，解将孤影对芳兰。

范云许访西林寺，枝叶须和彩凤看。
居魏岁馀未尝见江乡故人今无悔如雄过此相见
强至（宋代）

经年大河北，终日故乡心。
入耳欣吴语，开怀慰越吟。
天寒裘领薄，日暮酒杯深。
早晚论边策，长缨试请擒。
蔷薇 其一
王象晋（明代）

满架青龙争鼓奋，几行红粉竞辉光。倏然一阵微飔起，大地氤氲洒异香。
将归山
姚合（唐代）

野人惯去山中住，自到城来闷不胜。宫树蝉声多却乐，

侯门月色少于灯。饥来唯拟重餐药，归去还应只别僧。

闻道旧溪茆屋畔，春风新上数枝藤。
补周礼九夏系文 其六 齐夏
皮日休（唐代）

𤫩𤫩衡笄，翚衣褕翟。自内而祭，为君之则。
吴公路作功德院记成同居安入山书丹
刘子翚（宋代）

净坊疏宠自吾君，盍有丰碑载策勋。
方见隳崖砻翠琰，忽惊落策散彤云。
言言未索西山气，噩噩新摛左氏文。
从此拱辰非厚夜，月明钟鼓九霄闻。
宫词
宋白（宋代）

春来车驾入西都，父老千人拜路隅。
潜问马嵬端正树，枝条犹似旧家无。
林子中以诗寄文与可及余与可既殁追和其韵
苏轼（宋代）

斯人所甚厌，投畀每不受。
欲其少须臾，夺去惟恐后。
云谁尸此职，无乃亦假守。
赋才有巨细，无异斛与斗。
胡不安其分，但听物所诱。
时来各飞动，意合无妍丑。
坐令鸡栖车，长载朱伯厚。
平生无一旅，既死咤万口。
自闻与可亡，胸臆生堆阜。
悬知临绝意，要我一执手。
相望五百里，安得自其牖。
遗文付来哲，后事待诸友。
伶俜嵇绍孤，老病孟光偶。
世人贱目见，争笑千金帚。
君诗与楚词，识者当有取。
但知爱墨竹，此叹吾已久。
故人多厚禄，能复哀君否。
不见林与苏，饥寒自奔走。
题江行初雪图
高逊志（明代）

宿云黯惨埋岩壑，疾风飒飒梢林薄。孤舟摆浪何处来，雪片纵林向人落。

一翁蓑笠度危桥，一翁荷担转山腰。崖倾石冻行伛偻，不辞辛苦归途遥。

君不见软裘貂帽驰快马，遮莫冰花遍原野。人生得意能几何，相逢俱是穷途者。
八月十六夜玩月因怀刘石芗
方仁渊（清代）

畏病常疏酒，持杯又复醺。只因怜皓月，不敢薄秋云。

桂影当阶写，箫声隔院闻。今宵刘梦得，诗句定超群。
次韵何茂恭咏玉簪三绝
喻良能（宋代）

未开黄钿紫冠小，谁与幽人作好秋。
一笑相看两不厌，翠云堆里玉搔头。
诫子
何梦桂（宋代）

鲁语诲时羽，商书称时敏。
一字该二义，学者盍重省。
又日新其德，成汤常自儆。
三月不违仁，颜子独深领。
今日或因循，明日澡即新。
前月或断续，此月或断续，
此月复即仁。圣贤惜分阴，
於此犹克克。学者能用力，
其名曰竞辰。人有一大时，
一去不复仍。十五入大学，
明德与新民。二十日弱冠，
既冠责成人。勤怠只数年，
贤愚系终身。过此为失时，
人不再青春。譬之农力穑，
春耕而夏耘。耕耘苟失进，
无复望秋成。父母上俱存，
兄弟下无故。饱食无用心，
白日任虚度。幼壮老复至，
一朝忽反雇。对人语不了，
握笔书辄误。龙鳞映犬豕，
面目可憎恶。哀哉复哀哉，
追悔已迟暮。及此尚可图。
延平道中
朱槔（宋代）

一溪春涨午晴初，日透波光绿浸裾。
却忆孤山山下路，石桥清澈看叉鱼。
章贡祥符吴道士懒窝
邓林（宋代）

早年收得自由身，坐断窝中懒是真。
日短日长唯守静，云来云去不生嗔。
破除机械鸥盟熟，脱略锱铢鹤料贫。
旧看黄庭犹忘却，应无心力对閒人。
生朝前一日过隆庆十里得老人书中诗因用尊韵
洪咨夔（宋代）

剑栈高寒潦水空，儿心片片趁归鸿。
喜闻禅观如黄薜，想见仙归过赤松。
利慾无厌骑鹤客，功名有定赋狙翁。
万锺不博斑衣乐，已判身为邴曼容。
和曼叔灵树相别
韩维（宋代）

男儿易为别，寻尺固可轻。
今日掺子祛，凄惶不自平。
岂其道里远，要是隔音形。
春风卷行迹，车马无留征。
回首高阳峰，隐约林间明。
次韵阎仲甫郎中病起二首一
晁补之（宋代）

伏波七十老鍪弧，薏苡何曾适病躯。
高卧输公无一事，评诗校画是功夫。
城南寓居
陈师道（宋代）

游子暮何归，韦杜城南村。
秋水深可测，挽衣踏行云。
道暗失归处，栖鸟故不喧。
牛羊闭篱落，稚子犹在门。
常山出郊马上口占
韩琦（宋代）

旌旗乘晓出郊原，五马临风一慨然。山势似屏西限晋，地形如掌北擒燕。

麦含丰泽催齐秀，蚕饱柔桑起大眠。守帅勉希廉与蔺，九重高枕不忧边。
登龙光塔
顾熙（清代）

嵯峨望弥上，面削午影圆。四角撑晴空，绝蹬凝青烟。

有时吐光怪，飞鸟不敢前。摄衣上层梯，足底云雾穿。

绝顶一以眺，吴会正茫然。五湖烟景阔，诸山何连绵。

白云滃然来，荡胸洗尘缘。铃声乱鸟语，松涛惊鹤眠。

清景难尽摩，飘飘欲登仙。
酬子寿谢宫使七夕见寄
释居简（宋代）

吾门开康庄，吾心洞秋旻。泓澄湛无底，方寸无涯津。

美人隔秋湛，数月一合并。昨宵七月七，游子脚不停。

仰看乌鹊桥，遥盼牛女星。吁天致私祷，席地罗广庭。

乞巧问天孙，逐物昧己灵。齐东田野间，语言殊不经。

夫何古犹今，竞作奔奔鹑。玉霄眇空阔，银汉横青冥。

不须赋解嘲，且复歌闲情。
咏怀诗五首 其五
支遁（魏晋）

坤基葩简秀，乾光流易颖。神理远不疾，道会无陵骋。

超超介石人，握玄揽机领。余生一何散，分不咨天挺。

沈无冥到韵，变不扬蔚炳。冉冉年往逡，悠悠化期永。

翘首希玄津，想登故未正。生途虽十三，日已造死境。

愿得无身道，高栖冲默靖。
浣溪沙·玉碗冰寒滴露华
晏殊（宋代）

玉碗冰寒滴露华，粉融香雪透轻纱。晚来妆面胜荷花。
鬓亸欲迎眉际月，酒红初上脸边霞。一场春梦日西斜。
赠圭公杲公四首 其四
吕本中（宋代）

堂头老居士，我识盖自早。声名从少年，闭户今却扫。

公能为少留，尚可慰枯槁。欲知主人贤，但看此二老。
送程给事知越州
邵亢（宋代）

澄江渺渺豫章楼，曾是双旌再岁留。
五马解鞍方北上，万艘蜚粟又南游。
说棠重到清阴在，埋剑将磨异气沧。
求得公閒且行乐，即看华发满人头。
奉和圣制暮春送朝集使归郡应制
王维（唐代）

万国仰宗周，衣冠拜冕旒。玉乘迎大客，金节送诸侯。

祖席倾三省，褰帷向九州。杨花飞上路，槐色荫通沟。

来预钧天乐，归分汉主忧。宸章类河汉，垂象满中州。
赠董文仲山人
苏升（明代）

风仪皎皎曳霞衣，此日湖天见少薇。何事鹿门深敛迹，却从鸥渚共忘机。

剡藤绚烂才双美，烟水沧茫兴倍飞。一榻久悬知有待，千秋徐稚好同归。
袈裟塔
庄宇逵（清代）

朔风横吹白雁来，长江飞渡铁锁开。古瞧阳郡独陴守，鼓声已死气不摧。

是时佛出救不得，壮哉瞿昙百夫特。手提铁杖挥众军，甘死疆场裹马革。

白日画晦飞劫尘，瞋目直入鏖波旬。波旬万千凌帝释，独留浩气归苍旻。

孤城血流惨万状，剩得袈裟寺中葬。事定为僧志不酬，竟以时危终作将。

呜呼宋季当炎兴，降者遁者接踵仍。牙牌官职书不尽，庙堂累累粥饭僧。

岁寒之松有衲子，安公例得书青史。真宝拒金传五台，降魔更雪空门耻。

坡书护国颜于甍，得此不愧护国名。浮图今历五百载，周垣削屡围其莹。

徐莫尚传方外侣，碧磷别有一抔土。梵宫落日赋招魂，秋草苍茫不知处。
龙隐岩
方信孺（宋代）

石门元不锁，岩屋本无基。
九夏花犹在，千年树倒垂。
僧閒方定起，客到每归迟。
甚欲眠莲叶，沿崖读断碑。
前缓声歌
谢惠连（南北朝）

羲和纤阿去嵯峨。
覩物知命。
使余转欲悲歌。
忧戚人心胸。
处山余居峯。
在行余为公。
居峯大阻锐。
为公遇谗蔽。
雅琴自疏越。
雅韵能扬扬。
滑滑相混同。
终始福禄丰。
杜子野寄云山兰石四画且以近诗来和韵酬之 其一
徐鹿卿（宋代）

石瘦兰馨入骨寒，笔端往往带儒酸。河阳桃李春风满，此段烦君更画看。
子温以诗将菊本见遗数日适病伏枕今少间戏作三绝句以报 其二
毛滂（宋代）

尽锄芳草春应怪，初种黄花秋未知。花外种松松外竹，渐无蝴蝶到东篱。
送知殿
释慧空（宋代）

人人尽有光明，只恐点时不到。
试携投子油瓶，一一与伊按过。
九日寄陈子盘兼呈社中诸公
释古邈（明代）

原草离离带晓霜，雁声初度海天长。孤藤每独登高顶，令节何人到上方。

松叶有风堪自爱，菊花无酒也须尝。龙山绝倒东篱剧，肯信林峦幽趣强。
拟古 其一
胡奎（元代）

鱼戏莲叶东，叶短初出水。不学水中萍，托根无定止。
次韵逢使君寺丞见赠
喻良能（宋代）

冰花零乱飞庭户，夜色晶莹似三五。
诗仙晓赠白雪篇，便觉清风追吉甫。
区区五斗不知疲，故园应有北山移。
冻冷不暇搜佳句，千里归心到乡树。
诸人各见和复和一首
葛胜仲（宋代）

我祖还笏归乐天，不羡戴冕兼乘轩。扫门笑傲寄元趣，一龛相乘惟金仙。

辞藻翩翩能析理，字字清奇中商徵。响泉韵磬初不施，见色闻声自真意。

从来家学传青箱，禄侈万石今方将。此篇不愁暂飞去，天相斯文终不亡。

孙曾秀杰今层出，馀庆仰承君子泽。莫言临绝似获麟，请看笔头扛鼎力。
擬古
田锡（宋代）

余闻灵凤胶，可以续断弦。
又闻返魂香，招魂以其烟。
因念三季时，人为世态迁。
迁之不自觉，纯信成险艰。
中含妒与忌，外即怡温颜。
覆人如覆舟，先示其甘言。
中夜蹈虎尾，雾海生波澜。
投彼机会时，倾亡果忽然。
愿得灵凤胶，续之於仁贤。
愿得返魂香，返其淳化源。
柳梢青
陈允平（宋代）

菊谢东篱。问梅开未，先问南枝。两蕊三花，松边傍石，竹外临溪。

尊前暗忆年时。算笛里、关情是伊。何逊风流，林逋标致，一二联诗。
句 其三
黄裳（宋代）

朝元阁成老君现。
避暑詶顾东岩
周伦（明代）

七月七日苦炎热，溽暑蒸人况衰耋。渴思玉井旧赐冰，梦绕山阴夜航雪。

顾君意兴今长康，招我避暑开山堂。重檐高栋足凉思，瓜果杂饤罗冰浆。

河朔翩翩酒客至，美得四兼难并二。山风飒沓解烦熇，别是人间一天地。

岩西忽啮半边日，新月当天光又出。携樽露坐月下台，月下迢迢望灵匹。

灵匹争传是女牛，一水阻隔明河流。星桥不见乌鹊度，万里晶光河汉秋。
逮子作亭于官舍明清堂后种竹殆千竿余名其亭以留客取老杜竹深留客处之句因题二小诗云 其一
曾几（宋代）

行到竹穷处，有亭佳可游。境因吾子胜，客为此君留。

娟净经时雨，萧梢六月秋。岂无他草树，泾渭不同流。
杂兴 其一
韩淲（宋代）

常苦灵山暑气昏，澹云疏雨洗乾坤。溪南只许闲人看，紫障青崖静吐吞。
题青云一骑卷送邵振声会试春官
陈桭（明代）

忆昨联骑榕城东，意气相许相磨砻。蒙恩叨乘桓氏骢，乘之愧未苏民痌。

君家枥上八尺駥，骨相岂与凡马同。铁花连钱雾作騣，霜蹄抹电珠汗红。

近逢伯乐鉴别公，七千云路杳莫穷。缥缈迥与天门通，彩丝簇辔光茏葱。

腾骧蹀躞追飘风，吴门一见气若虹。仆夫晓秣何匆匆，青云此去推豪雄。

渥洼奇种皆避锋，解鞍剪拂趋瀛蓬。于时春色方融融，九重宫阙切昊穹。

金银闪烁朝曈曈，振鬣骄嘶达圣聪。玉阶牵过回重瞳，赐浴龙池绛帕笼。

直入第一天闲中，回头冀北群已空。人言此骑真游龙，待予复命蓬莱宫。

云衢并辔摇玲珑，共展逸足收奇功，庶几上答皇恩隆。
送周国英赴宁乡幕
张羽（凤举）（明代）

好道宁乡近，清秋楚望分。驿连黄蘖岭，舟过碧湘门。

县剧才还称，官廉势亦尊。长沙多古意，传语问灵均。
偈颂七十八首
释正觉（宋代）

何须更举扬，全体露堂堂。
溼暑时时雨，薰风阵阵香。
秧针初透时痕浅，蒲刀欲剪柳丝长。
双六盘中休喝彩，分明触事恰相当。
千秋岁
李之仪（宋代）

柔肠寸折。解袂留清血。蓝桥动是经年别。掩门春絮乱，欹枕秋蛩咽。檀篆灭。鸳衾半拥空床月。

妆镜分来缺。尘污菱花洁。嘶骑远，鸣机歇。密封书锦字，巧绾香囊结。芳信绝。东风半落梅梢雪。
次韵张甥棠美述志
苏轼（宋代）

仲子甘心织屦避万钟，渊明不肯折腰为五斗。一年鸿雁识来往，终日沐猴谁去取。

知甥诗意慕两君，读书要在存心久。平生所谈性命奥，长弃不忧金石朽。

我今已习鹙子定，犹复晨朝怖头走。刳心先拟谢声名，不作羊邹悲岘首。

云梯雨矢集无方，我已中灰同墨守。恐甥自是禹门鳞，未可潜逃入吾薮。

琢磨晚觉孟光贤，畏我放言时被肘。甥能锄我青门瓜，正午时来休老手。
自平阳馆赴郡
畅当（唐代）

晨兴平阳馆，见月沈江水。溶溶山雾披，肃肃沙鹭起。

奉恩谬符竹，伏轼省顽鄙。何当施教化，愧迎小郡吏。

寥落火耕俗，征途青冥里。德绥及吾民，不德将鹿矣。

擒奸非性能，多愍会衰齿。恭承共理诏，恒惧坠诸地。
兑女余最小孙也慧而夭悼以六言二首 其二
刘克庄（宋代）

不合小时了了，可堪长夜茫茫。暮年欠汝泪债，已乾更滴数行。
题胡骑纵猎图四首 其四
倪岳（明代）

胡儿匹马明玄霜，臂韝正立孤鹰苍。举头双影夕阳外，野鸭相呼云水乡。

苍鹰欲奋鸭惊逝，披图不觉增慨慷。天生万物贵得所，同类相残徒自伤。
回文二绝
陈棣（宋代）

衣沾暗泪香凝怨，锦织新诗远寄愁。
园减带销红玉瘦，粉慵妆浅翠蛾羞。
次牧园潘先生晤阒堂和尚韵
上慧（清代）

柴门寥寂甚，徙倚望遥天。却喜香山老，论诗妙入禅。

席移花外月，帘动柳梢烟。幸有牛头月，光华得洞然。
郊祀乐章·皇帝降御座宫架奏黄钟宫乾安之曲
崔敦诗（宋代）

帝坐中天，流泽演迤。
厥蒙伊民，歌舞以喜。
泽流普矣，民喜偕矣。
驾言徂归，福禄同矣。
明星篇
李梦阳（明代）

明星出地一丈高，天门沉沉鱼钥动。沙堤露下玉珂寒，直庐鸡唱金莲重。

千门万户晓钟发，明星渐高河渐没。灿烂疑侵翔凤栖，依稀故抱飞龙阙。

凤楼龙阙带曾城，翠辇朱衣夜夜行。黄昏竞奏催花宴，天明犹听打毬声。

兰烟桂火煇如日，明星迢迢照不入。百子池头青草生，长信宫中紫苔集。

草色苔香秋复春，此日乘槎若问津。明星晓落宵还见，白发黄金愁杀人。
郴江百咏并序·露仙观
阮阅（宋代）

寂寞荒坛枕水边，长沙施药已千年。
松间风露如前日，何事无人更得仙。
榆次道中
叶映榴（清代）

路出榆关西复西，荒原白草怪禽啼。经行百里无人迹，惟有秋风送马蹄。
捣练子 即事
陈银（清代）

添沉水，理瑶笙。宝帘摇曳细风生。偷将离恨花前诉，只恐鹦哥浪学声。
崓山古柏
张鹏翮（清代）

远山沿岭自成林，历历严霜岁月深。那解移情怜翠柳，春来不致岁寒心。
咏凤仙花
林娙（明代）

凤鸟久不至，花枝空复名。
何如学葵蕊，开即向阳倾。
咏史下·陆机
陈普（宋代）

须信雕虫不用工，至今天地不相容。
君看奕叶东吴陆，转作词章便覆宗。
送张无梦归天台
查道（宋代）

台岳幽人兴不凡，携筇相别欸柴关。
高情共乐皇风远，真气潜通浩劫间。
绿绮静闻沉俗格，榴花深引渍童颜。
再听玄旨知何日，时望片云归故山。
送陈表道宰南丰
楼钥（宋代）

与客出西郊，送子之南旴。
子为名父子，才器真璠璵。
乃翁老从名，循吏追两都。
益公工拟人，谓比王仲舒。
积善必余庆，于公大门闾。
子能传家学，何止读父书。
执丧真有闻，孺慕久不渝。
弹琴不成声，西上何徐徐。
文场尝得隽，一跌重叹吁。
通籍金闺中，夷庚因少迂。
邑中有三曾，声名照堪舆。
士夫秀而文，比屋多为儒。
万里此发轫，胸中有全模。
将别更求言，老马从问途。
乃翁同汪出，亲谊崇终初。
以规不以颂，不自知其愚。
民社非细事，况此壮大区。
不饮第一策，精神长有余。
以此奉尘刹，以此当万殊。
何官不可为，祸福皆在吾。
剧邑最为难，谨畏可无虞。
试看悔吝者，实惟予之辜。
民力久已困，未免索税租。
欲如古什一，攻瑟难吹竽。
古意行今法，自应知乐输。
有弊勿遽革，有奸毋亟锄。
责己重以周，检束到锱铢。
两脚踏实地，处事随精粗。
顽不在斯民，猾不在吏胥。
苟以明恕行，久之定交孚。
为善无近名，实著名与俱。
饮啄信前定，富贵不容图。
三年报政成，明时其舍诸。
老我世无用，情亲肯自疎。
尽此一杯酒，惘然掺子祛。
相依忽成别，加餐意何如。
题贵州南山岩
曾丰（宋代）

崒嵂穷头与汉齐，谽谺深处著招提。
居焉若寝琼为室，登者如仙玉作梯。
云窍旁通吞日月，烟萝倒拔挂虹蜺。
我来已落葛翁后，姑拾其余细品题。
泛舟至雷峰复度岭憩净慈寺
袁景辂（清代）

山灵久我待，既见不可缓。舍馆且莫定，呼舟任游衍。

风便向南湖，断塔耸遥巘。渐近益崇高，顶树纷可辨。

风送南屏钟，引我足逾健。出云复入云，上阪更下阪。

古寺隐湖曲，路转忽到眼。殿角干青霄，丈六金光满。

更披虞集碑，宣扬仗轩冕。憩坐息筇杖，松风泠然善。

山顶暮樵归，背负斜阳晚。一径通四山，可近亦可远。

我欲往从之，白云忽遮断。
再次韵苏公示两欧阳
陈师道（宋代）

公诗周鲁後，曳曳垂天云。
府中顾长康，风味如麴君。
非公无此客，请寿两山樽。
叔季大儒後，偏醒亦同醺。
心与柏石坚，章成绮绣纹。
多难独不补，少戆今无闻。
时无古今异，智有功名昏。
可使百尺底，不作数斗浑。
题张穆画鹰
魏际瑞（明代）

为见宣和笔，因怀子美诗。英雄今属汝，神骏想当时。

枯树风霜饱，平原雉兔肥。画中犹矫顾，不肯立垂枝。
单于晓角
武元衡（唐代）

胡儿吹角汉城头，月皎霜寒大漠秋。

三奏未终天便晓，何人不起望乡愁。
春闺
陈允平（宋代）

寂寞梨花院落闲，远山愁入两眉弯。
黄金络索珊瑚坠，独立春风教白鹇。
将赴春闱道上口占
施仁思（清代）

平堤芳草逐轻鞍，作客休歌行路难。宿雨困人迟逆旅，好风吹我上长安。

山容黯淡含朝霭，天气阴晴带晓寒。竹里人家云里树，一齐都入望中看。
玉京秋 自题“种瓜小影”
贺双卿（清代）

眉半敛。春红已全褪，旧愁还欠。画中瘦影，羞人难闪。

新病三分未醒，淡胭脂、空费轻染。凉生夜，月华如洗，素娥无玷。

翠袖啼痕堪验。海棠边、曾沾万点。怪近来，寻常梳裹，酸咸都厌。

粉汗凝香，蘸碧水、罗帕时揩冰簟。有谁念。原是花神暂贬。
读汉书
王安石（宋代）

京房刘向各称忠，诏狱当时迹自穷。
毕竟论心异恭显，不妨迷国略相同。